বিনু মাঁকড় আর কপিল দেব। ভারতের বাকি সব ক্যাপ্টেন অলরাউন্ডার ছাড়াই দল চালাতে বাধ্য হয়েছে। তুমি এমন কিছু ব্যতিক্রম নও। 
কপিল দেবের পর যদি কাউকে কিছুটা অলরাউন্ডার হিসাবে ভাবা যায়, সে হচ্ছে মনোজ প্রভাকর। ব্যাটিংয়ে ওপেন করে দিতে পারত। নতুন বলে ভেল্কি দেখাতে পারত। আর ধোনিকে মনে রাখতে হবে যে, শুধু ভারত বলে নয়। বিশ্বক্রিকেটেই কিন্তু দারুণ পর্যায়ের অলরাউন্ডারের অভাব অনেকদিন ধরে। এই এতদিন পরে বেন স্টোকস এসেছে। যাকে দেখে ইয়ান বোথামও উচ্ছ্বসিত। না হলে বোথাম, ইমরান, হ্যাডলি, কপিলদের সেই সোনার সময় কোথায়? ওরকম মানের অলরাউন্ডার তো আর আসেনি। 
স্টুয়ার্ট বিনিকে অনেক সুযোগ দিয়েছে ধোনি বা এই সময়ের নির্বাচকেরা। কোনও কাজে আসেনি। তবে আমি ধোনির সঙ্গে এ নিয়ে একমত যে, ঋষি ধাওয়ানকে দিয়ে ভাল অলরাউন্ডারের অভাব পূরণ হওয়ার নয়। ওকে আন্তর্জাতিক মানের বলে মনেও হয় না। ধোনির এই বক্তব্যের সঙ্গেও আমি একমত যে, অস্ট্রেলিয়ার ঘরোয়া ক্রিকেটের মানের সঙ্গে ভারতের ঘরোয়া ক্রিকেটের মানের অনেক তফাত। 
কিন্তু সেটা মেনে নিয়েও একটা প্রশ্ন তুলতে হচ্ছে। কখনও কি আমাদের দেশের তারকা ক্রিকেটারেরা ঘরোয়া ক্রিকেটে খেলার মানসিকতা দেখায়? আশি বা নব্বইয়ের দশকের কথা বলছে ধোনি। তখন কিন্তু জাতীয় দলের ক্রিকেটারেরা রঞ্জি বা অন্যান্য ঘরোয়া টুর্নামেন্টে খেলত। এখনকার একটা বোলার যদি ধোনি বা কোহলিকে আউট করতে পারে, তাহলে তার আত্মবিশ্বাসই অনেক বেড়ে যাবে। সেই সুযোগ আজকের দিনে কোথায় পাচ্ছে?
ধোনি এবার বিজয় হাজারেতে খেলল। কতদিন পর ওকে ঘরোয়া ক্রিকেটে দেখলাম আমরা? শুধু ইন্ডিয়ার ক্যাপ্টেন হয়ে প্রেস কনফারেন্সে বসে অনুযোগ করলে কী করে হবে? আশি বা নব্বই দশকেরও আগে ঘরোয়া ক্রিকেটে আরওই রমরমা ছিল। সুনীল গাওস্কর, গুন্ডাপ্পা বিশ্বনাথ-রা নিয়মিতভাবে রাজ্য দলের হয়ে খেলেছে। আন্তর্জাতিক স্তরে এত বড় তারকা হয়ে যাওয়ার পরেও খেলেছে। গাওস্কর বিশ্বের সেরা ব্যাটসম্যান আখ্যা পেয়ে যাওয়ার পরে ঘরোয়া ক্রিকেটে নেমে ট্রিপল সেঞ্চুরি করেছে। সেই দায়বদ্ধতাটা ধোনি বা এখনকার প্রজন্মের ছেলেরা দেখাল কোথায়?